נשיא דרום סודאן סלבה קיר הבטיח היום (שלישי) לסוכנויות הסיוע גישה חופשית לאזורים מוכי הרעב במדינה, יום לאחר שגורם רשמי הכריז על רעב באזורים שונים במדינה הצעירה, בה מתחוללת מלחמת אזרחים מאז עצמאותה בשנת 2013, וארגוני הסיוע של האו"ם הודיעו כי הם מתקשים להגיע ולסייע לאזורים מסוימים בהם קיימת סכנה לעובדי הארגון.
הנשיא קיר הודיע בנאום בפרלמנט: "הממשלה מבטיחה כי תתאפשר כניסה בלתי מוגבלת לארגוני סיוע לאוכלוסייה נזקקת ברחבי המדינה". עוד הוסיף הנשיא כי "הממשלה מודעת לבצורת של השנה שעברה במדינת המחוז יוניטי ומיישמת צעדים כדי למנוע את התפשטות הרעב באזור. לבסוף, תגביר המדינה אספקה של סחורת המזון הבסיסית למי שזקוק לכך".
חלקים מדרום סודאן סובלים ממצב של רעב וכמחצית מהאוכלוסייה צפויה לסבול מחוסר אספקה קבועה של מזון עד חודש יולי. מלחמת האזרחים האכזרית פרצה לפני יותר מארבע שנים, כשהנשיא קיר פיטר את סגנו. בעקבות זאת פרצה לחימה המתבססת בעיקר על חלוקה אתנית והאו"ם מזהיר כי המדינה נמצאת על ספו של רצח עם. זאת הפעם הראשונה שבה מוכרז על רעב בעולם מאז 2011.
הלחימה מונעת מחקלאים רבים מלקצור את יבוליהם, בעוד האינפלציה בדרום סודאן הרקיעה עד ל-800%, מה שמקשה על רבים לרכוש מזון מיובא ויקר. חלקים מהמדינה בת 11 מיליון התושבים אף סובלים מבצורת. אתמול הודיעה הלשכה המרכזית לסטטיסטיקה במדינה כי חלקים מסוימים במדינת המחוז יוניטי הם מוכי רעב. ארגון סיוע בינלאומי מסר היום כי אחד מכל ארבע ילדים במחוז סובל מתת-תזונה.
יוניצ"ף: "סכנה ממשית לחיי 1.4 מיליון ילדים"
הרעב שפוקד את המדינה הצעירה בעולם אינו פוסח גם על מדינות אחרות באזור ובחלקים נוספים של העולם. היום הודיע סוכנות יוניצ"ף של האו"ם כי יחד עם דרום סודאן, 1.4 מיליון ילדים נמצאים ב"סכנה ממשית לחייהם" בעקבות רעב בניגריה, בסומליה ובתימן. לפי ארגון המזון של האו"ם, חייהם של כ-20 מיליון בני אדם נמצאים בסכנת מוות ברעב בחצי שנה הקרובה.
"הזמן הולך ואוזל", אמר מנכ"ל יוניצ"ף אנטוני לייק. "אנחנו יכולים עדיין להציל את חייהם של רבים, הרעב המתפשט והתזונה הלקויה הם במידה רבה מעשי ידיו של האדם, אסור לנו לחזור על טעויות עבר", הוסיף.
מהארגון נמסר כי כחצי מיליון ילדים סובלים מתת-תזונה ורעב בתימן, הסובלת מפגעי מלחמת האזרחים בת השנתיים במדינה, שהביאה להתמוטטות כלכלית. בצפון-מזרח ניגריה נלחמת הממשלה המקומית בשנה האחרונה בארגון הטרור בוקו חארם. בעקבות הלחימה, מעריכים ביוניצ"ף כי מספר הילדים שיחוו תת-תזונה קיצונית בשנה הקרובה יגיע לכחצי מיליון.